Sažetak

**Suvremena dijagnostika karcinoma dojke**

**Prof.dr.sc. Boris Brkljačić**

Klinički zavod za dijagnostičku i intervencijsku radiologiju MEF KB Dubrava

Karcinom dojke je sustavna bolest u kojoj se maligne stanice šire tijelom prije postavljanja dijagnoze. Radikalna mastektomija, kirurško odstranjenje cijele dojke, po svemu ne poboljšava ukupno pre/doživljenje, te se danas puno češće od radikalne mastektomije rabe poštedne kirurške tehnike u liječenju. Metastaze nisu određene anatomijom tumora, već na njih utječe biološka aktivnost i tumora i domaćina. Svi karcinomi nisu jednaki, a suvremeni trendovi u liječenju nalažu da se rabi sve manje kirurgije, a sve više ciljana, „pametna” terapija, tako da se kemoterapija prije operacije upotrebljava sve češće.

Uloga slikovnih metoda u dijagnostici karcinoma dojke je ključna, kao i u izboru liječenja, procjeni uspješnosti liječenja i dugoročnom praćenju bolesnica s karcinomom dojke. Veličina tumora, distribucija lezija, proširenost bolesti, intra i intertumorska heterogenost – sve su to parametri nužni za procjenu liječenja i za točnu karakterizaciju karcinoma dojke.

U predavanju će biti riječi o imunohistokemijskim karakteristikama tumora i njihovom značenju za slikovnu dijagnostiku. Govorit će se o dosezima mamografije, ultrazvuka i magnetske rezonancije u dijagnostici, liječenju i praćenju bolesnica s karcinomom dojke.